ועדת הכלכלה, כנסת 19, פרוטוקול מספר 341, 2014-08-12 12:00

אבישי ברוורמן: רבותי, חבר הכנסת צור, מכובדי כולם, מנהלת הוועדה לאה ורון, היועץ המשפטי עצמון, אנחנו פותחים.

אבישי ברוורמן: על סדר היום צו התקשורת (בזק ושידורים) (פטור מאישור סוג לציוד קצה קווי), התשע"ד-2014, בקשה לדיון מחדש ודיון מחדש.

אבישי ברוורמן: מי מציג?

<איתי עצמון: אדוני, אולי אקדים מספר מילים מכיוון שהבקשות לדיון מחדש הוגשו על-ידך.

<איתי עצמון: הצו שנדון, ואושר בוועדה ב-30 ביוני, נועד להסדיר פטור ממתן אישור סוג לגבי ציוד קצה קווי שעומד במספר תנאים, ובהם עמידה בדרישות של תקנים או מפרטים שמנויים בתוספת לצו.

<איתי עצמון: במהלך הדיון האחרון בוועדה התעוררו מספר שאלות לגבי סעיף 5 לצו, שנועד לתת מענה לסיטואציה שבה נעשה שינוי באחד התקנים או המפרטים שמנויים בתוספת.

<איתי עצמון: עקב אותן שאלות הסעיף הזה אושר עם מספר תיקונים, בכפוף לכך שהנוסח שהתבקש משרד התקשורת להעביר אכן יבטא את העקרונות שעליהם אתה הצבעת בדיון בוועדה.

<איתי עצמון: במסגרת הבחינה מחדש של סעיף 5 התעוררו שאלות נוספות, בין היתר על היחס בין ההסדר המוצע בסעיף 5 לבין הוראות חוק התקנים.

<איתי עצמון: אני מכוון להוראות שנוגעות לשינוי בתקן בינלאומי שאומץ כתקן רשמי.

<איתי עצמון: כמו כן, באותה בחינה מחדש של הסעיף מצאנו גם איזו טעות בסעיף 3 לצו.

אבישי ברוורמן: קשה לי לראות שנציגי משרד המשפטים יושבים הרחק.

אבישי ברוורמן: יש מספיק מקום.

<איתי עצמון: אמשיך את דברי.

<איתי עצמון: במסגרת אותה בחינה מחדש משרד התקשורת בא בדברים גם עם משרד המשפטים ועם משרד הכלכלה והגיש לוועדה נוסח מתוקן לסעיף 5, כפי שאני מציע שעו"ד ברית ממשרד התקשורת יציג.

אבישי ברוורמן: בבקשה, עו"ד ברית.

<רועי ברית: תודה לאיתי עצמון על ההקדמה המפורטת.

<רועי ברית: אולי נתחיל עם סעיף 3 לתיקון.

<רועי ברית: למעשה אנחנו מבקשים להכניס תיקון קטן.

<איתי עצמון: תוכל רק להזכיר לוועדה במה עוסק סעיף 3?

<רועי ברית: כן, כמובן.

<רועי ברית: סעיף 3 עוסק בסמכות של המנהל, כפי שמוגדר בצו, לדרוש מידע מסוחרים שסוחרים בציוד שהוא פטור, על מנת לוודא- - -

<לאה ורון: תעצור רק לרגע על מנת שחברי הכנסת קודם כול יאשרו את הבקשה לדיון מחדש ואז ייפתח הדיון מחדש.

אבישי ברוורמן: תודה.

אבישי ברוורמן: אם כך, אני מעלה להצבעה את הבקשה לדיון מחדש שלי על סעיפים 3 ו-5 לצו.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – 2

אבישי ברוורמן: נמנעים – אין

אבישי ברוורמן: הדיון בסעיפים 3 ו-5 לצו נפתח מחדש.

<רועי ברית: סעיף 3 מסדיר את הסמכות של המנהל לדרוש מידע מסוחרים אשר סוחרים בציוד קצה אשר פטור מאישור סוג מכוח הצו, על מנת לוודא, בין היתר, שהציוד אכן מתקיימות בו הדרישות והתנאים לפטור.

<רועי ברית: אלה דרישות שניתן לסתור אותן אם חלילה יתגלה שציוד מסוכן, לא בטיחותי או גורם נזק לרשת התקשורת.

<רועי ברית: לכן אחת הדרכים לוודא את זה היא לתת למנהל סמכות לדרוש מידע.

<רועי ברית: הסעיף כפי שאושר מצומצם במעט ואנחנו רוצים להרחיב את הסמכות לדרוש מידע, כך שהמנהל יוכל לדרוש כל מידע לעניין אחד התנאים שמפורטים בסעיף 2: לעניין מידת ההתאמה לרשת הבזק או לרשת התקשורת של בעל רישיון הכללי, רמת הבטיחות של ציוד הקצה וכן אם הוא עומד בדרישות הטכניות שמפורטות במפרטים ובתקנים השונים שמנויים בתוספת לצו.

אבישי ברוורמן: תודה.

אבישי ברוורמן: אם כך, איתי עצמון, האם נעלה את זה להצבעה?

<איתי עצמון: אני מציע לקרוא את נוסח הסעיף עם התיקון.

<איתי עצמון: זה בעצם השינוי.

<רועי ברית: נכון, במקום 2(א)(1) כפי שאושר בדיון הקודם.

אבישי ברוורמן: אני מעלה את סעיף 3 להצבעה.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – 2

אבישי ברוורמן: נמנעים – אין

אבישי ברוורמן: סעיף 3 אושר פה אחד.

<רועי ברית: סעיף 5 כרגע עוסק בשני עניינים.

<רועי ברית: אחד מהם הוא תיקון של אחד המפרטים שמנויים בתוספת, כלומר עדכון שוטף שלו כפי שנקבע על-ידי אותו גורם אשר פרסם את המפרט או את התקן.

<רועי ברית: השני הוא הכרזה על אחד המפרטים כתקן רשמי לפי חוק התקנים או החלפה או שינוי של תקן כאמור.

<איתי עצמון: מכיוון שהסעיף כפי שקראת שונה בתכלית מהסעיף שאישרה הוועדה בדיון האחרון אני מציע שתסביר.

<רועי ברית: סעיף קטן (א) מתייחס לכל מפרט שאינו תקן רשמי כיום.

<רועי ברית: אני רוצה לציין לפרוטוקול שכרגע כל המפרטים שמנויים בתוספת לצו לא הוכרזו תקנים רשמיים ולמעשה אף לא ניתן להכריז עליהם כתקנים רשמיים מכוח חוק התקנים.

<רועי ברית: ככל שמפרט כזה יעבור תיקון באופן שוטף המנהל יצטרך לפרסם על כך הודעה ברשומות על מנת ליידע את הציבור, וכן לפרסם הודעה באתר האינטרנט של המשרד.

<רועי ברית: במסגרת זו יוכל לקבוע מספר תנאים.

<רועי ברית: אנחנו קבענו ברירת מחדל, שבעצם ב-3 החודשים מיום מועד התחילה של השינוי לעניין הצו יראו בציוד כציוד שפטור מאישור סוג גם אם הוא יוצר לפי התקן בנוסח הקודם שלו.

<רועי ברית: זאת אומרת, יש 3 חודשים שבמסגרתם אפשר להמשיך לסחור ולייבא את הציוד לארץ.

<איתי עצמון: הסעיף הזה בעצם נועד לתת מענה למצב שבו סוחר מחזיק במלאי קיים ובעצם הסתמך על המפרט כפי שהיה לפני השינוי.

<רועי ברית: כן, למשל, או אם סוחר כבר ייבא ציוד או הזמין אותו והציוד טרם הגיע לארץ, הוא מגיע בתחבורה ימית לצורך העניין, כדי שאפשר יהיה להכניס את הציוד ולהעביר אותו במכס למרות שהוא יוצר בתקן בנוסח הקודם שלו.

<רועי ברית: אפשר יהיה להאריך את התקופה הזאת עד 3 שנים, ובלבד שהמנהל יבדוק ויגלה שאכן הציוד עומד בכל הדרישות.

<רועי ברית: זאת אומרת, שגם הציוד שיוצר בתקן בנוסח הקודם הוא בטיחותי ולא גורם נזק לרשת התקשורת.

<רועי ברית: אלה בעצם שני התנאים המהותיים.

<איתי עצמון: התקופה שאתם מציעים לקבוע כאן, של 3 חודשים, קצרה בהרבה מהתקופה שעליה דובר בדיון הקודם בעקבות בקשת אחד מנציגי הסוחרים.

<רועי ברית: נכון.

<רועי ברית: אחרי שבדקנו את זה עם גורמי המקצוע, אנחנו סבורים שב-3 חודשים די.

<רועי ברית: אגב, בחוק התקנים נקבעה תקופה של חודשיים.

<רועי ברית: גם כאן את התקופה אפשר להאריך.

<איתי עצמון: חודשיים או תקופה ארוכה יותר.

<רועי ברית: נכון.

<רועי ברית: גם כאן זה 3 חודשים או תקופה ארוכה יותר.

<רועי ברית: פשוט כדי לקבוע תקופה ארוכה יותר המנהל יצטרך לבדוק ולבחון האם הציוד עדיין עומד בתנאי היסוד.

אבישי ברוורמן: יש מישהו מנציגי הסוחרים?

אבישי ברוורמן: מישהו רוצה להעיר הערה כלשהי?

אבישי ברוורמן: לא.

אבישי ברוורמן: אם כך, אנחנו מעלים להצבעה את סעיף 5.

אבישי ברוורמן: מי בעד? מי נגד?

אבישי ברוורמן: בעד – 2

אבישי ברוורמן: נמנעים – אין

אבישי ברוורמן: סעיף 5 אושר פה אחד.

אבישי ברוורמן: אני מודה לכם.

<איתי עצמון: אדוני, כמובן שלגבי הנוסח אנחנו מבקשים הסמכה לבדוק.

<איתי עצמון: ייתכן שאת סעיף 5 יהיה צורך לפצל לשני סעיפים.

אבישי ברוורמן: הבנתם את רוח המחוקק, תשמרו עליה ותעשו את התיקונים הטכניים הדרושים.

אבישי ברוורמן: תודה רבה.

אבישי ברוורמן: הישיבה נעולה.